Foreldre siktet for dødsvold mot datteren (to md.): Legen påviste blødninger og sendte jenta hjem - dagen etter ble hun funnet død
Etter det VG får opplyst, påviste legen flere blødninger på kroppen til den to måneder gamle jentebabyen - deriblant i huden, pannen og på magen. Legen konkluderte imidlertid at behovet for akutt behandling ikke var til stede og sendte jenta hjem sammen med foreldrene. Dagen etter fant de datteren livløs i sin egen seng. Faren har i politiavhør forklart at de ringte AMK-sentralen umiddelbart og fikk løpende veiledning i førstehjelp - men uten hell. Politiet pågrep begge foreldrene og fraktet dem til politihuset i Lillestrøm. Datteren ble rutinemessig sendt til obduksjon. Rettsmedisinerne har foreløpig ikke konkludert med en klar dødsårsak, men de reagerte på én ting:Den lille jenta hadde 19 ribbeinsbrudd. Legene har beskrevet 16 av bruddene som «gamle» og tre av bruddene som «nye». – Jeg kan bekrefte at det er funnet bruddskader på den døde babyen, men ønsker ikke å kommentere detaljer av hensyn til etterforskningen, sier politiadvokat Line Thorsberg ved Øst politidistrikt til VG. – Foreldrene sier at de er lei seg og forstår ikke hvorfor datteren døde. De oppsøkte helsevesenet flere ganger for å be om offentlig hjelp, sier kvinnens forsvarer Gunhild Lærum. Lærum sier at moren ikke hadde oppsøkt helsevesenet gjentatte ganger om hun hadde noe å skjule.Barnefaren har forklart til politiet at han trodde bruddskadene skyldtes gjenopplivningsforsøket eller en episode hvor et familiemedlem falt over datteren, får VG opplyst. – Min klient har ingen annen forklaring på de tre nye bruddene enn at de kan ha vært forårsaket av forsøk på gjenoppliving. Han har ingen forklaring på de 16 gamle bruddene, men han nevner en episode der et familiemedlem falt over datteren. Det er den eneste episoden han kjenner til som potensielt kan ha gitt datteren skader, sier farens forsvarer Dag Svensson til VG. Rettsmedisinerne tror imidlertid ikke på farens forklaring og mener bruddskadene «ikke er forenlig med førstehjelp eller at noen har falt over babyen». Foreldrene har også forklart til politiet at lørdag 16. april var første gang de la datteren på magen i sengen, og at det var første gang hun sovnet i denne posisjonen. Foreldrene mener det er et viktig poeng, siden farens familie har opplevd flere tilfeller av krybbedød, og at datteren deres døde av samme årsak.Politiet har tidligere uttalt at det er vesentlig mer sannsynlig at barnet har vært utsatt for en kriminell handling og har derfor siktet foreldrene for grov kroppskrenkelse med døden til følge. – Foreløpig obduksjonsrapport konkluderer ikke med noen klar dødsårsak, og vi mener skadene er forenelig med gjenopplivingsforsøket. Vi har bedt om undersøkelser av babyen, for eksempel blodprøver, for å undersøke om babyen har hatt noen sykdommer som til nå har vært ukjent, sier kvinnens forsvarer Gunhild Lærum. Begge foreldrene nekter straffskyld. Ahus ønsker ikke å kommentere saken.
Dagen før foreldrene fra Romerike fant datteren (to md.) livløs i sengen, ble den lille jenta undersøkt av en lege på Ahus.